کتب خانہ مسجد اقصٰی

کتب خانہ مسجد اقصٰی مسجد اقصیٰ کی لائبریری اس کے مغربی حصے میں ہے۔ یہ قبلہ گاہ والے مصلی اور اسلامی میوزیم کے درمیان واقع ہے۔ اس کی تعمیر صلیبی دور میں ہوئی تھی، جب اسے مسجد کے اندر ایک گرجا گھر کے طور پر بنایا گیا۔ بیت المقدس کی آزادی کے بعد صلاح الدین ایوبی نے اسے پاک کرایا اور اس کا ایک حصہ خواتین کے مصلی کے طور پر مختص کیا جبکہ دوسرا حصہ مکتبہ اور ذخیرہ گاہ کے طور پر استعمال ہونے لگا۔ یہ مکتبہ 1922ء میں باضابطہ طور پر قائم ہوا۔
 تاریخی جائزہ 
قدیم ماخذ مسجد اقصیٰ میں کتب خانوں کی تاریخ کے بارے میں متعدد معلومات فراہم کرتے ہیں، جو تیسری اور چوتھی صدی ہجری سے تعلق رکھتی ہیں۔ ابن فقیہ (م 340ھ/951ء) نے اپنی کتاب البلدان میں ذکر کیا ہے کہ اس زمانے میں مسجد اقصیٰ میں قرآن کے سولہ تابوت (صندوق) موجود تھے۔ ابن عبد ربہ (م 368ھ/951ء) نے اپنی کتاب العقد الفرید میں لکھا ہے کہ مسجد اقصیٰ میں ستر مصاحف موجود تھے۔

صدیوں کے دوران مسجد اقصیٰ کی کتابی ذخائر کبھی بڑھتے اور کبھی گھٹتے رہے۔ ان پر سب سے بڑی آفت صلیبی قبضے (492ھ/1099ء) کے دوران آئی، جب متعدد مدارس تباہ کیے گئے اور بے شمار مصاحف اور کتابیں جلا دی گئیں، جس سے بہت سے علمی ذخائر ہمیشہ کے لیے ضائع ہو گئے۔ بعض ماخذ یہ بھی بتاتے ہیں کہ اواخر عہد عثمانی میں مکتبہ کی حالت بگڑ گئی اور اسے چراغوں اور قندیلوں کے گودام میں بدل دیا گیا، جن سے مسجد اقصیٰ کو روشن کیا جاتا تھا۔

البتہ چھٹی صدی ہجری میں مکتبہ کے عروج کا زمانہ آیا۔ ایوبی اور مملوکی دور میں فلسطین خصوصاً بیت المقدس میں علمی اور فکری بیداری دیکھنے کو ملی۔ اس کا مظہر یہ تھا کہ بڑی تعداد میں مدارس اور مساجد تعمیر ہوئیں۔ یہی وہ دور تھا جسے مکتبہ مسجد اقصیٰ کی علمی سرگرمیوں اور ترقی کا نقطۂ عروج کہا جا سکتا ہے۔
 لائبریری کے جدید قیام کی تاریخ 
مسجد اقصیٰ کی لائبریری کا قیام 1922ء میں ہوا، جب فلسطین کے مفتی، الحاج امین حسینی کی سربراہی میں "مجلس اسلامی شرعی الاعلیٰ" نے اسے قائم کیا۔ اس وقت اس کا نام "دار کتب مسجد اقصى" تھا اور اس کا پہلا مقام قبہ نحویہ تھا۔ بعد ازاں اسے مدرسہ اسعردیہ میں منتقل کیا گیا، پھر 1929ء میں اسلامی میوزیم میں لے جایا گیا، جہاں یہ پچاس برس تک محفوظ تو رہی مگر بند رہی، کیونکہ فلسطین پر انگریزوں کے قبضے اور پھر صہیونی گروہوں کی یلغار نے اس کی ترقی کو روک دیا۔

1977ء میں القدس کی دائرة الأوقاف نے اسے دوبارہ زندہ کیا اور اس کا ذخیرہ کتب اسلامی میوزیم سے نکال کر مدرسہ اشرفیہ کی نچلی منزل میں منتقل کر دیا۔ آخرکار 2000ء میں یہ لائبریری اپنے موجودہ مقام پر، یعنی مدرسہ ختنیہ اور مسجد النساء کی عمارتوں میں قائم ہو گئی۔

اسلامی میوزیم میں جو کتابیں ذخیرہ تھیں، وہ ایک الگ مجموعے کے طور پر "دار کتب المسجد الأقصى" کے نام سے رکھی گئیں۔ اس مجموعے میں کئی مقدسی خاندانوں نے بڑی تعداد میں کتب عطیہ کیں۔ بعد میں یہ تمام کتابیں مدرسہ اشرفیہ میں جمع کر دی گئیں، جو سلطان قايتبای کے دور (886ھ/1475ء) میں تعمیر ہوئی تھی۔ بعد ازاں یہ نایاب ذخیرہ اپنی موجودہ جگہ یعنی مسجد اقصیٰ کی لائبریری میں منتقل کیا گیا، جہاں وہ اب تک محفوظ ہے۔ 
 حوالہ جات 

 بیرونی روابط 
 موقع المكتبة الرسمي.

زمرہ:1922ء میں قائم شدہ کتب خانے
زمرہ:فلسطینی ثقافت
زمرہ:دولت فلسطین میں آرکائیو مراکز